PRIJAVE SE ZAPRIMAJU DO 3. SRPNJA

**Studenac otvorio osmi krug prijava za dodjelu 20 tisuća eura neprofitnim organizacijama i udrugama**

*Prijave za donacije otvorene su u sklopu projekta „Korak bliže zajednici“ kojim će Studenac ovaj put podržati neprofitne udruge i organizacije s područja Dalmacije, Istre, Primorja, Like i Gorskog kotara*

**Omiš, 3. lipnja 2024.** - Hrvatski lanac susjedskih dućana Studenac otvorio je osmi krug prijava za donacije u sklopu svojeg projekta „Korak bliže zajednici“. Poziv na prijavu upućen je svim udrugama i neprofitnim organizacijama s područja Dalmacije, Istre, Primorja, Like i Gorskog kotara koje svojim radom doprinose unaprjeđenju kvalitete života i općoj društvenoj koristi svojoj zajednici. Prijave se zaprimaju od **3. lipnja do 3. srpnja** putem online **obrasca** na web stranici Studenca –[**Korak bliže zajednici.**](https://www.studenac.hr/korak-blize-zajednici)

Vodeći se prvim, drugim i trećim UN-ovim ciljevima koji se odnose na iskorjenjivanje siromaštva, iskorjenjivanje gladi te zdravlje i dobrobit svih generacija, stručni tim Studenca odabrat će pet udruga ili organizacija čiji rad i aktivnosti će podržati donacijama u ukupnom iznosu od 20.000 eura.

„Kao lanac susjedskih dućana prisutan i pri ruci našim kupcima na više od 1250 lokacija na području čitave Lijepe Naše, u gotovo svakom njezinom kutku, osjećamo se sastavnim dijelom zajednice. Taj odnos ovako učvršćujemo i na dubljoj razini - jer smatramo da smo odgovorni direktno utjecati na dobrobit zajednica u kojima djelujemo. To najuspješnije možemo činiti podržavajući one koji najbolje znaju što je ljudima kojima su svaki dan blizu doista potrebno. Zato ne sumnjam da ćemo i u ovom krugu, na području naše obale, Like i Gorskog kotara, zajedno ostvariti rezultate kojima ćemo se ponositi", izjavila je ovim putem **Tatjana Spajić**, direktorica korporativnih komunikacija u Studencu.

Osmi krug donacija drugi je od triju planiranih u 2024. godini u kojima će se donirati ukupno 60 tisuća eura, a ciklusima se pokrivaju sve hrvatske regije. Prvi ovogodišnji krug donacija bio je usmjeren na Slavoniju gdje je Studenac donirao ukupno 20 tisuća eura za pet odabranih udruga. U posljednjem krugu, krajem godine, donirat će se neprofitnim udrugama i organizacijama s područja Zagreba i središnje Hrvatske.

U dosadašnjih sedam provedenih donacijskih krugova u sklopu projekta „Korak bliže zajednici“, Studenac je donirao ukupno **101 tisuću eura** desecima odabranih neprofitnih organizacija i udruga.

Društveno odgovorni projekt „Korak bliže zajednici” provodi se od listopada 2021., a dio je dugoročnih sveobuhvatnih aktivnosti Studenca kojima nastoji pridonositi pozitivnim promjenama u društvu te pružati potporu humanitarnim, zdravstvenim i drugim programima koji unaprjeđuju živote zajednice.

**Kontakt za medije:**

Tatjana Spajić

Direktorica korporativnih komunikacija Studenca  
[tatjana.spajic@studenac.hr](mailto:tatjana.spajic@studenac.hr)

Ružica Ilak, Pragma komunikacije za Studenac

+385 91 118 6186

[studenac@pragma.hr](mailto:studenac@pragma.hr)

Studenac je hrvatski trgovački lanac osnovan 1991. godine u Omišu. Od 2018. započinje sveobuhvatnu poslovnu transformaciju koju obilježavaju brojne akvizicije i organski rast diljem zemlje te je danas najveći maloprodajni lanac po broju trgovina u Hrvatskoj. Kontinuiranim rastom i inovacijama temeljenim na jedinstvenom formatu „trgovine iz susjedstva“, Studenac se etablirao kao vodeći igrač u tom segmentu hrvatskog tržišta. Kvalitetnim „To Go“ asortimanom i snažnim procesom digitalizacije, Studenac je postao jedan od najbrže rastućih hrvatskih maloprodajnih lanaca. Tijekom posljednjih šest godina, tvrtka je uspjela proširiti svoju mrežu za više od 1000 trgovina, završivši osam značajnih akvizicija koje su uključivale više od 650 trgovina te otvorivši gotovo 400 trgovina organskim rastom. Na kraju 2023. tvrtka je imala više od 6500 zaposlenika i upravljala s više od 1250 trgovina diljem Hrvatske. Zastupljenošću u 20 od ukupno 21 županije u Hrvatskoj, Studenac je uspostavio snažnu prisutnost u lokalnoj zajednici, od užurbanih urbanih središta poput Zagreba i Splita pa sve do ruralnih područja s nižom gustoćom naseljenosti. Rezultati „OC&C“ istraživanja provedenog 2023. pokazuju kako Studenac među hrvatskim građanima ima visoku prepoznatljivost brenda. Studenac se ponosi svojim praktično uređenim i pristupačnim trgovinama u kojima ispunjava svakodnevne potrebe svojih kupaca, a svoju predanost njihovim željama dodatno naglašava prepoznatljivom i jedinstvenom ponudom pod sloganom „I sitno i bitno“. Od 2018. godine, Studenac je pod upravom Enterprise Investorsa, jedne od najvećih „private equity“ kompanija u srednjoj i istočnoj Europi.